王子涵父女檔直播帶貨 王晶用開戲擔正利誘網紅幫囡囡增粉
現年33歲嘅導演王晶愛女王子涵(Dada),喺2007年參與爸爸嘅電影《七擒七縱七色狼》後入行,多年嚟拍過唔少電影及劇集,不過可惜都未能令佢大紅大紫。近年佢就跟住爸爸北上發展,日前仲同爸爸拍住上,齊齊現身內地網紅嘅直播帶貨。王晶為咗囡囡嘅事業發展,不惜以開戲做男主角利誘網紅,成功令愛女抖音粉絲一夜激增20萬。
王子涵於倫敦藝術大學化妝及髮型形象設計系畢業,加入娛樂圈後,參與電影《甜心粉絲王》、《功夫點心》及《黑勢力》等拍攝工作。除咗拍電影之外,佢喺15年加入無綫,參與唔少綜藝節目及劇集拍攝,當中佢喺爸爸有份投資嘅劇集《荷里活有個大老千》擔任女主角「缽仔糕」,有不俗嘅表現,獲得唔少觀眾讚賞。其後,佢仲成功加入高收視處境劇《愛·回家之開心速遞》,飾演秘書蔡玉皎(皎皎),不過外間反應麻麻,而佢亦喺上年被調離劇組。
近年王子涵跟住爸爸北上發展,不過由於佢嘅知名度唔高,所以日前就孖住爸爸現身內地網紅小楊嘅直播帶貨。王子涵一出場就大讚爸爸同好多香港巨星好熟,之後王晶就出場。為咗囡囡嘅事業發展,王晶就以開戲做男主角利誘網紅,仲話如果囡囡個抖音賬戶有5萬人追蹤,佢就會開戲畀佢做男二;如果抖音賬戶有10萬人追蹤嘅話,仲開戲畀佢做男一,仲可以任揀女主角。而呢位網紅就表現得非常興奮,除咗叫網民幫幫手之外,仲諗埋戲名叫《猛男小楊之龍蝦拳》,結果王子涵嘅抖音粉絲一夜激增20萬。
按此下載全新Yahoo APP,睇盡最新娛樂新聞、樂壇消息、名人熱話、熱門電影、Netflix劇評,新人更可換領限量新人禮,立即下載!